Stiefseun in hof vir Limpopo-dosent se moordDie beskuldigde Johannes Madiba. Foto: Verskaf Die 29-jarige verdagte wat in hegtenis geneem is vir die moord op ŉ dosent van die Universiteit van Limpopo, het Woensdag in die hof verskyn. Kol. Ronel Otto, provinsiale polisiewoordvoerder, het gesê Johannes Madiba, die slagoffer se stiefseun, het vlugtig in die Mankweng-landdros verskyn, waarna die saak tot 6 Januarie uitgestel is, wanneer hy na verwagting om borgtog aansoek gaan doen. Hy bly in aanhouding. Maroela Media het vroeër berig die polisie ondersoek die raaiselagtige moord van die landboudosent, Freddy Madiba (50), nadat sy liggaam Maandagoggend voor sy huis in sy rolstoel aangetref is. Otto het gesê Freddy se liggaam is deur familielede voor sy huis op die kampus van die universiteit aangetref. “Dit lyk asof Madiba elders vermoor en sy liggaam toe voor die huis, wat hy by die universiteit gehuur het, gesit is,” het Otto toe gesê. “Hy het veelvuldige oop wonde aan sy kop gehad, maar dit is nog nie bekend watter wapen gebruik is nie. Die polisie het ook nog nie ŉ motief vir die moord bepaal nie.” Sy stiefseun is Maandagaand in hegtenis geneem nadat die polisie ŉ wenk van die publiek opgevolg het.